projecte-aina/catalan_government_crawling huggingface dataset:
El Grup Carinsa, dedicat a la fabricació d'aromes i additius per al sector alimentari, ha patentat un xiclet amb dos gustos, en el qual tots dos per primera vegada apareixen de manera seqüencial, és a dir, primer un i després l'altre, i que es coneix com xiclet dual.
Han estat tres anys de feina de l'equip R+D+I de la companyia, instal·lada a Sant Quirze del Vallès (Barcelona), perquè "progressivament mentre es mastegui canviï de gust", ha explicat el director d'aquest departament de la divisió de confiteria, Àngel Palomes, a Europa Press.
Ara com ara s'està treballant per barrejar dos gustos, "un primer més afruitat i un segon de menta, perquè deixa la boca impregnada durant més temps", ha detallat Palomes, encara que ha matisat que el producte pot tenir diverses combinacions d'aromes, però se n'ha de perfeccionar el compost.
Aquesta presència seqüencial de gustos s'ha aconseguit gràcies al fet d'aplicar unes tècniques de farmàcia per a l'alimentació i és fruit de l'acord amb la Universitat de Barcelona (UB) per incorporar un equip de la Facultat de Farmàcia, a través del programa Doctorats Industrials.
L'objectiu de l'empresa vallesana és que el 2020 surti el producte al mercat, tal com ha afirmat la CEO de Carinsa, Vanesa Martínez, i ha admès que "grans marques" s'hi han interessat, i ha subratllat que la fabricació no suposarà cap inversió.
El xiclet dual també té una vessant "preventiva" relacionada d'una banda amb la boca i, per l'altra, amb la identificació de malalties, així com explorar nous gustos i moderar la gana, tot i que encara són projectes.
Martínez ha dit que han fet assaigs clínics a hospitals com el de la Paz de Madrid, el Vall d'Hebron i el Trias i Pujol, tots dos de Barcelona, que han provat que "hi ha una ràpida recuperació" després de patir qualsevol patologia.
Respecte a la detecció preventiva en casos bucals, Palomes ha especificat que "vol pal·liar l'erosió dental" i ha avisat que és un projecte a llarg termini, amb la voluntat que sigui un producte més per receptar dels odontòlegs en el futur.
El Pla de Doctorats Industrials de la Generalitat de Catalunya organitza el concurs " Presenta el teu projecte DI.
Edició 2019 ", que té com objecte la realització d'una gravació feta amb un telèfon mòbil o càmera on el participant explica oral o gràficament l'objecte del seu projecte en el marc del Pla de Doctorats Industrials.
El guanyador del primer premi rebrà com a premi un Apple iPad (2018).
El concurs té com a principals objectius ajudar a la difusió de la innovació que s'efectua en l'entorn empresarial i institucional mitjançant la transferència de coneixement des del món acadèmic i a la inversa.
Enviar el vídeo per Correu electrònic a la Bústia Comunicació Doctorats Industrials: [EMAIL], amb l'assumpte " Concurs de vídeos de Doctorats Industrials 2019" i especificant el teu nom, empresa/institució i universitat/centre de recerca de pertinença.
Si el vídeo té una mida molt gran, ho pots enviar a través de Wetransfer i enviar el link a [EMAIL].
El termini de presentació de les gravacions i finalitzarà el dia 25 de juny de 2019 a les 23:59 hores.
Durant els dies 20 - 24 de Maig es va celebrar a Antwerp (Belgium) la Conferència Internacional AquaConSoil 2019 sobre "Ús i gestió sostenibles del sòl, sediments i recursos hídrics".
En aquesta conferència la Natàlia Blázquez, que just està acabant el seu projecte "2015-DI-064" de Doctorat Industrial entre la UAB i l'empresa Litoclean, va realitzar una presentació oral i un pòster científic, explicant alguns dels resultats del projecte.
El resultat de la presentació va ser un premi al millor pòster, en el concurs només hi van participar els estudiants de doctorat amb els seus pòsters.
Segons explica la mateixa Natàlia "el pòster és el resultat de la col·laboració entre Litoclean, la UAB i la UB".
El Concurs "Explica'ns el teu projecte de Doctorats Industrials" ja te sis finalistes.
Un cop feta la valoració inicial, s'han penjat els vídeos al compte de Twitter i a LinkedIn del Pla de Doctorats Industrials i s'ha iniciat la fase de votació dels vídeos.
Des del Pla, ens comprometem a fer una difusió igualitària entre tots els concursants pel que entenem que els RTs i comparticions seran resultat de les característiques pròpies del vídeo i de la capacitat de divulgació dels concursants.
El termini d'aquesta segona fase es va iniciar el dia 25 de juny a les 12:00 amb la publicació dels vídeos al compte i finalitzarà el dia 1 de Juliol a les 12:00h en que es farà el recompte de RTs i s'anunciarà el vídeo guanyador.
El vídeo guanyador serà aquell que obtingui més comparticions al perfil de Twitter i a LinkedIn www.linkedin.com/in/doctorats-industrials dels que s'hagi penjat a les dues xarxes socials del Pla de Doctorats Industrials.
El vídeo guanyador es comunicarà durant la primera setmana de juliol de 2019 a través de la web, el perfil de Twitter i Linkedin del Pla de Doctorats Industrials.
En cas d'empat, l'equip del Pla de Doctorats Industrials seleccionarà aquells vídeos empatats i obrirà un període extraordinari de votació de 7 dies naturals, passats els quals, es comunicarà el guanyador pel mateix canal esmentat anteriorment.
El passat 17 de juny, Gerard Masferrer va presentar la seva tesi que ha dut a terme a l'empresa Mafrica en el marc del programa de Doctorats Industrials.
Masferrer s'ha convertit en nou doctor amb menció industrial de la Universitat de Vic- Universitat Central de Catalunya amb la qualificació d'Excel·lent Cum Laurde.
El treball es titula " Optimització del procés industrial d'escorxadors utilitzant tècniques de modelització, tractament de dades i classificació automàtica " que va ser difigit pels doctors Moisès Serra i Pere Martí de la Facultat de Ciències i Tecnologia.
Masferrer, amb aquest treball demostra que l'ús de tècniques de reconeixement de patrons en escorxadors millora la predicció en la classificació de canals de porc segons les diferents característiques del pernil, com ara l'espessor del greix subcutani.
Utilitzant aquestes tècniques es permet incrementar el rendiment productiu i econòmic dels posteriors processos de les sales d'especejament.
El Pla de Doctorats Industrials de la Generalitat de Catalunya ha organitzat el concurs " Presenta el teu projecte DI.
Edició 2019 ", que ha tingut com a objecte la realització d'una gravació feta amb un telèfon mòbil o càmera on el participant explica oral o gràficament l'objecte del seu projecte en el marc del Pla.
El concurs té com a principals objectius ajudar a la difusió de la innovació que s'efectua en l'entorn empresarial i institucional mitjançant la transferència de coneixement des del món acadèmic i a la inversa.
El vídeo guanyador ha sigut realitzat per la doctoranda industrial Zojaina Hernandez del projecte amb l'empresa i la Universitat, tal i com van establir les bases del concurs, és el que ha obtingut més comparticions al perfil de Twitter i a LinkedIn www.linkedin.com/in/doctorats-industrials conjuntament.
En aquest enllaç podeu veure el vídeo: https://twitter.com/dindustrialscat/status/1144186390621708288
La resta de vídeos els podeu mirar en el fil de Twitter en aquest enllaç: https://twitter.com/dindustrialscat/status/1144179516513931266
L'equip de Doctorats Indsutrials es posarà en contacte amb la guanyadora per poder fer entrega del premi: un Apple iPad.
Un equip científic de la Universitat de Girona (UdG) ha demostrat l'efecte d'un fàrmac per prevenir el desenvolupament del dolor patològic fruit d'una lesió medul·lar.
La revista 'Frontiers in Pharmacology' ha publicat els resultats en un article signat per Sílvia Castany com a primera autora.
La investigadora ha fet aquesta descoberta en el marc de la seva tesi doctoral dirigida pel doctor Pere Boadas-Vaello, en el grup de recerca NEOMA i la companyia Esteve Pharmaceuticals dins el programa de Doctorats Industrials de la Generalitat.
Dues de cada tres persones afectades per una lesió de medul·la espinal senten un dolor que provoca un fort impacte en la seva qualitat de vida.
Actualment els tractaments no són efectius en la majoria de pacients.
Ara, un equip científic de la Universitat de Girona (UdG) ha demostrat l'efecte d'un fàrmac per prevenir el dolor patològic davant aquesta lesió.
La revista 'Frontiers in Pharmacology' ha publicat els resultats en un article signat per Sílvia Castany, com a primera autora.
L'estudi, fet amb animals, ha observat que el fàrmac E-52862, desenvolupat per Esteve Pharmaceuticals i administrat després de la contusió medul·lar "atenua considerablement la possibilitat d'aparició d'aquest dolor al llarg de 28 dies".
Aquest període coincideix amb el final de la fase crítica abans que el dolor esdevingui de caràcter crònic.
Segons els responsables de la recerca, l'equivalent d'aquest temps representaria diversos mesos en el cas de les persones.
La recerca, que es troba en un estadi preclínic, dona continuïtat a un estudi anterior del mateix equip científic en què es demostrava que els ratolins modificats genèticament per la diana terapèutica d'E-52862 desenvolupaven menys dolor després de la contusió medul·lar.
Aquest avenç es va publicar a la revista 'Scientific Reports', el mes de març de l'any passat.
El fet que a dia d'avui no existeixin fàrmacs que actuïn amb eficàcia contra aquest dolor fa necessari el desenvolupament de noves estratègies farmacològiques.
Per aquest motiu, els resultats d'aquest estudi tenen una "gran rellevància científica", segons informa la UdG en un comunicat.
Fruit d'aquesta recerca, Sílvia Castany va obtenir el premi extraordinari de doctorat del programa de Biomedicina de la UdG i, actualment està realitzant una estada postdoctoral de recerca a Suècia.
La startup catalana Sens Solutions ha creat un sistema de sensors basats en IoT per analitzar la qualitat de l'aire dels hospitals.
A través d'aquests sensors, l'empresa emergent analitza paràmetres com els nivells de diòxid de carboni en l'aire, òxids de nitrogen, ozó, així com la temperatura i la humitat, entre d'altres, per determinar l'existència de contaminants nocius per a la salut humana.
Sens Solutions ha estat beneficiària enguany de l'ajut Startup Capital d'ACCIÓ, l'agència per a la competitivitat de l'empresa del Departament d'Empresa i Coneixement.
La startup ha rebut 75.000 euros que podrà destinar a finançar les activitats derivades de l'execució del pla de negoci inicial, com per exemple cobrir despeses de personal, contractar serveis a tercers, invertir en material i equipaments, llogar espais o elaborar estratègies de comercialització i comunicació.
Les startups interessades poden presentar la seva sol·licitud per accedir a l'edició d'aquest 2019 de l'ajut Startup Capital fins al 5 de novembre en aquest enllaç.
El sistema de Sens Solutions, anomenat Aero-S3DP, utilitza sensors òptics i electroquímics que analitzen la qualitat de l'aire en temps real.
El dispositiu recopila informació sobre la presència de possibles contaminants i l'envia a una plataforma digital que analitza les dades i les posa a disposició de l'usuari.
A través d'algoritmes de machine learning, permet establir paràmetres de comportament en base a les dades recopilades per prevenir possibles alteracions de l'aire abans que tinguin lloc.
Segons la CEO de Sens Solutions, Silvia Gómez, " la qualitat de l'aire ens afecta a tots els éssers humans, que més enllà de la salut també té un impacte en el nostre rendiment físic i mental i pot arribar a produir danys genètics ".
D'acord amb Gómez, les persones amb problemes greus de salut, la gent gran i els nens són més susceptibles als efectes d'aquesta contaminació. "
Mes de 10.000 persones moren al any a l'Estat espanyol per diferents malalties produïdes per la contaminació del aire que respirem, això suposa costos molt elevats per al sistema de salut ", explica.
Actualment, Sens Solutions també està treballant una prova pilot a l'Hospital del Mar per analitzar l'aire dels quiròfans i les sales d'espera de l'àrea d'oncologia per millorar la qualitat de l'aire i reduir el risc d'exposició dels pacients a possibles infeccions. "
Oferim un control de qualitat per reduir el risc d'alguns tipus d'infecció en pacients immunodeprimits ", subratlla Gómez.
L'objectiu de la startup, fundada al 2016 i amb seu al campus de la UAB, és començar a comercialitzar la seva solució en els propers mesos i dirigir-la a diferents clients de l'àmbit de la salut i de l'esport.
Sens Solutions també és especialista en solucions per a l'anàlisi de la qualitat de l'aigua i la detecció de patògens com les bactèries que provoquen brots de legionel·la.
L'empresa compta també amb el suport del projecte EMPOWA cofinançat pel programa COSME de la Comissió Europea i executat per sis regions i països de la Unió Europea (Catalunya, Grècia, Itàlia, Bulgària, Lituània i la regió North Rhine-Westphalia d'Alemanya), que a Catalunya està impulsat per ACCIÓ.
Després de cinc anys de desenvolupament, a finals d'aquest any AEInnova traurà al mercat, a Europa i als Estats Units, els seus sensors de vibracions amb comunicació de llarg abast i que s'alimenten amb calor residual.
Aquests dispositius, que fa dos anys que funcionen a la refineria de petroli de Repsol Puertollano, faran servir les xarxes de comunicació LoRa i, a partir del 2020, incorporaran la tecnologia 5G i d' edge computing.
També el 2020 AEInnova espera veure instal·lats els seus recuperadors de calor a companyies com CELSA, Gomà Camps, Distiler i Bodegas Torres, entre altres.
Aquests aparells, que s'estan desenvolupant per mitjà d'un projecte LIFE de la Comissió Europea, està previst que surtin al mercat el 2021.
Aquests equips reaprofiten la calor residual que es perd a les instal·lacions industrials i la transformen en energia elèctrica.
El cost d'aquests aparells encara és superior a l'estalvi d'energia que aconsegueixen.
Per aquest motiu, segons Raül Aragonès, president de l'empresa, són necessàries aportacions de les administracions per avançar cap a una economia més sostenible.
En aquest sentit, recentment Alemanya ha aprovat un pla per a la transformació ambiental, amb una inversió de 54.000 milions d'euros, del qual es podria beneficiar AEInnova.
Segons David Comelles, director general de l'empresa, han rebut ofertes del govern alemany i de l'emirat de Dubai per traslladar-se als seus països.
De moment, però, estan valorant obrir-hi una oficina i fabricar allà els dispositius que es venguin en aquells mercats per acostar la producció a la venda, evitar emissions de diòxid de carboni i fomentar la creació de llocs de treball locals.
A finals d'aquest mes, coincidint amb l'IoT World Congress a Barcelona i el WARAKU Summit a Fukuoka (Japó), tenen previstes reunions amb representants del govern alemany i amb tres grans empreses japoneses ( Sogo Shoshas ) per analitzar aliances en aquests països.
AEInnova també desenvolupa xarxes de sensors, sense cables ni bateries per a instal·lacions industrials que poden ser molt útils en l'aplicació de l'internet de les coses en la nova Indústria 4.0.
La Universitat ha reconegut l'esforç dels 153 doctorats el curs 2018-19 amb un acte de graduació, que va tenir lloc ahir dijous a l'Aula Magna del campus Catalunya.
Aquesta promoció va ser apadrinada per Albert Sangrà, director acadèmica del Pla de Formació dels Doctorats Industrials de la Generalitat.
L'acte també va ser el moment per reconèixer els doctorats el curs 2017-18 que han estat mereixedors dels Premis Extraordinaris de Doctorat, 25 en total.
Cinta Sanz, premi extraordinari del programa de doctorat en Turisme i Oci, va intervenir en nom de tots els premiats, i Rocío Fuertes, en nom de la promoció de doctorat 2018-19.
L'acte també va comptar amb Josep Ribalta, director de l'Escola de Doctorat; Joan Pedrerol, president del Consell Social, i María José Figueras, rectora de la URV.
Accediu a aquest enllaç per consultar la Memòria d'Activitat 2018 dels Doctorats Industrials
El Pla de Doctorats Industrials presenta per primer cop la seva memòria d'activitat, centrada en l'exercici de 2018.
El Pla és una iniciativa de la Generalitat de Catalunya, en col·laboració amb el sistema universitari i de recerca català, estretament relacionada amb la formació doctoral, la transferència de coneixement i el desenvolupament de projectes de RDI en col·laboració.
La iniciativa, endegada a finals de 2012 amb un pla pilot, va néixer per donar resposta a un dels reptes que afronta Catalunya per desenvolupar-se social i econòmicament, que és la transferència de coneixement i de tecnologia i la seva aplicació en el teixit productiu del país.
Des d'aleshores els Doctorats Industrials a Catalunya han adquirit una certa dimensió, s'ha superat el centenar de tesis llegides i s'acosta actualment als 600 projectes impulsats, fet que anima a generar valor afegit a partir de tota la seva comunitat d'actors involucrats: empreses, institucions, universitats, centres de recerca, doctorands, etc.
Pel que fa a la convocatòria de Doctorats Industrials s'ha resolt en 3 terminis al llarg de l'any 2018, de les 111 propostes s'han formalitzat 102 sol·licituds (84 de la modalitat de cofinançament i 18 de la modalitat d'ajut específic).
Per tant s'ha superat l'objectiu de donar suport al desenvolupament de 75 nous projectes cofinançats.
Així, des dels inicis del Pla el 2012 i fins al 2018, s'han finançat un total de 513 projectes de 349 empreses i institucions diferents.
A més, la inversió públicoprivada en RDI associada a aquests projectes ascendeix a 69 milions d'euros, dues terceres parts dels quals provenen del sector privat.
Durant l'exercici de l'any 2018, l'equip del Pla DI ha participat en 42 jornades o sessions, pròpies o de tercers, amb la finalitat de promocionar i difondre els Doctorats Industrials entre l'entorn acadèmic, format per universitats i centres de recerca de Catalunya, i l'empresarial, format per empreses amb un centre de treball a Catalunya, públiques o privades, institucions sense finalitat de lucre i entitats del sector públic.
En l'àmbit de les xarxes socials la seva presència ha anat creixent progressivament especialment a la xarxa professional de LinkedIn amb més de 3.300 contactes, així com els subscriptors dels seus butlletins que han crescut fins arribar als 1.500 subscriptors.
Durant el 2019 s'ha incoporat a la xarxa de Twitter amb perfil propi.
El passat 5 de desembre del 2019 va tenir lloc la lectura de la tesi de l'Erola Astó Sánchez-Lafuente, la primera Tesi de Doctorat Industrial del programa de Doctorat Alimentació i Nutrició llegida al Campus de l'Alimentació.
La tesi ha sigut dirigida per Andreu Farran, professor del nostre departament i portava per títol: "ESTUDI DE DIFERENTS MODULADORS DE LA MICROBIOTA I EL SEU EFECTE SOBRE LA COLITIS ULCEROSA I LA DIVERSITAT MICROBIANA"
Lluís Bañeras Vives, president del tribunal i professor de la Universitat de Girona
Andreu Farran Codina, director de la tesi i professor de la UB
Xavier Aldeguer Manté, vocal del tribunal i cap de servei a l'Hospital Josep Trueta de Girona
En Gerard Masferrer va guanyar el premi INNOVAC 2019 a la categoria de tesis doctorals amb la tesi ' Optimització del procés industrial d'escorxadors utilitzant tècniques de modelització, tractament de dades i classificació automàtica' dirigida per Pere Martí i Moisès Serra i dut a terme a l'empresa MAFRICA de Sant Joan de Vilatorrada.
La tesi s'ha portat a terme en el marc dels Doctorats Industrials finançats per la Generalitat de Catalunya que promouen la col·laboració entre Universitat i empresa.
La normativa actual determina que els escorxadors de porcí tenen l'obligació de tenir un sistema de classificació, pesatge i tria de canals porcines.
El Doctorat Industrial d'en Gerard Masferrer ha consistit en millorar la tecnologia de classificació incorporant altres paràmetres que s'adquireixen a la línia d'especejament.
Per aconseguir la millora ha utilitzat tècniques d'intel·ligència artificial (AI) i d'aprenentatge màquina (Machine Learning).
Amb la incorporació d'aquesta tècnica es millora un 5,5% l'encert en la classificació de categories dels pernils, optimitzant tota la cadena de producció i millorant considerablement el benefici econòmic.
En l'àmbit de la Catalunya Central treballen 618 investigadors i 24 doctorats industrials.
Hi ha 307 contractes de transferència de tecnologia en actiu, 208 projectes de recerca i desenvolupament que generen 13,3 milions d'euros en projectes i contractes al territori.
S'han comptabilitzat 29 tesis doctorals, 93 sol·licituds de patents europees o internacionals en el període 2014-2018, i hi ha 44 assajos clínics en actiu.
Hi ha un total de 36 grups de recerca reconeguts i 8 càtedres universitat-empresa.
El pla de Doctorats Industrials ofereix als estudiants de màster molts beneficis i una bona oportunitat per emprendre dins l'empresa on desenvolupen el seu Treball de Final de Màster (TFM).
El com i perquè fer un Doctorat Industrial s'ha explicat en dues sessions informatives el 30 de gener i 21 de Febrer a la Secretaria d'Universitats i Recerca.
L'equip de Doctorats industrials ha volgut explicar als estudiants de màster tant els beneficis de portar a terme un projecte de recerca aplicada amb els Doctorats Industrials, com també emprendre el procés per portar-lo a terme a l'empresa on aquests estudiants preparen el seu TFM, o en qualsevol altra empresa.
La idea fonamental és transmetre el caràcter emprenedor en aquests estudiants/tes, i des del Pla posar totes les eines disponibles per facilitar aquest procés i que finalitzi en el desenvolupament d'un projecte.
Una altra idea que s'ha explicat és l'alt nombre de beneficis que obtenen amb un projecte de recerca aplicada com els Doctorats Industrials:
· Tenen l'oportunitat de participar en un projecte d'R+D+I que genera alt valor afegit al seu currículum, contractats per una empresa compromesa amb la innovació i la recerca.
· Estan tutelats per persones de l'empresa i de la universitat que orienten i avaluen de forma contínua els seus progressos.
· Treballen als laboratoris universitaris i a les instal·lacions de les empreses implicades.
· Reben formació complementària en matèries que són molt atractives per a les empreses.
· Poden realitzar una estada internacional i assistir a congressos i jornades que els aportin les relacions i els contactes necessaris per desenvolupar-se professionalment en el mateix camp.
· Els doctors i doctores industrials són un gran valor afegit tant en l'àmbit empresarial com acadèmic, actuant com a ponts de transferència de coneixement i contribueixen a estrènyer les relacions entre el teixit industrial de Catalunya i les universitats i els centres de recerca.
La sessió del 30 de Gener ha comptat amb la intervenció de Dídac Membrives, doctorand industrial amb el Consorci Sant Gregori de Girona i la Universitat de Barcelona, que ha explicat la seva experiència i ha motivat a l'audiència a emprendre un projecte de Doctorat Industrial
Finalment la sessió informativa ha finalitzat amb un llarg torn de preguntes de 40 minuts, on l'equip de Doctorats Industrials ha pogut respondre el gran nombre de precs i dubtes plantejats.